**Περίληψη**

**Τι είναι η περίληψη;**

* η συνοπτική απόδοση ενός αρχικού κειμένου

**Ποιος είναι ο στόχος της περίληψης;**

* η κατανόηση του κειμένου
* η πληροφόρηση άλλων με τρόπο σαφή για το περιεχόμενο του κειμένου
* η διάκριση του αναγκαίου από το περιττό
* η δόμηση ενός νέου κειμένου με συνοχή

**Βήματα που ακολουθούμε κατά τη σύνθεση μιας περίληψης**

**Προεργασία**

* **προσεκτική ανάγνωση κειμένου** → κατανόηση περιεχομένου-επισήμανση θεματικού κέντρου
* **εύρεση νοηματικού κέντρου-βασικής ιδέας για κάθε μία από τις παραγράφους** → σημείωση πλαγιότιτλου για κάθε παράγραφο

**Σύνθεση**

* **επισήμανση θεματικού κέντρου κειμένου** → καταγραφή του σε μια θεματική πρόταση (περίοδο)

π.χ -*Το κείμενο αναφέρεται/αναλύει/προσεγγίζει/διερευνά/ κάνει λόγο για….*

-*Ο συντάκτης του κειμένου αναφέρει/υποστηρίζει/παρουσιάζει…*

*-Το θέμα που θίγει ο συντάκτης του κειμένου είναι*….

* **χρήση συνδετικών λέξεων-φράσεων** → εξασφάλιση συνοχής-αλληλουχίας νοημάτων

π.χ **Αρχικά/ πρώτα πρώτα** *ο συγγραφέας επισημαίνει/θεωρεί/διαπιστώνει*→ συνοπτική καταγραφή περιεχομένου πρώτης παραγράφου

**στη συνέχεια/έπειτα** *παραθέτει*…**→** συνέχιση με το περιεχόμενο των υπολοίπων παραγράφων

**τέλος,/ καταλήγοντας** *ο συγγραφέας* …→ περιεχόμενο τελευταίας παραγράφου

**Επισημάνσεις**

* **Εστιάζουμε στα βασικά σημεία του κειμένου.** Αποφεύγουμε λεπτομέρειες.
* Γράφουμε πάντα σε **γ΄ πρόσωπο.**
* **Δε σχολιάζουμε** απόψεις του συντάκτη.
* Δεν προσπαθούμε να μιμηθούμε το ύφος του συντάκτη. Η περίληψη αποτελεί προσωπικό μας δημιούργημα.
* **Αποφεύγουμε την αυτούσια μεταφορά λέξεων-φράσεων του κειμένου.** Προσπαθούμε να βρούμε συνώνυμες λέξεις-φράσεις.
* Δεν ξεπερνούμε το όριο των λέξεων που μας ζητούνται.
* Χρησιμοποιούμε τις αναγκαίες συνδετικές λέξεις-φράσεις.
* Χρησιμοποιούμε το κατάλληλο ύφος και γλώσσα ανάλογα με τον αποδέκτη της περίληψης. (σε ποιον απευθύνεται)
* Ακολουθούμε την πορεία του κειμένου.

**Άσκηση**

Να αποδώσετε περιληπτικά το περιεχόμενο του ακόλουθου κειμένου. (γύρω στις 80-100 λέξεις)

**Η ενδυμασία και η σημασία της για τον άνθρωπο**

Η ενδυμασία αποτελείται από κάθε τι με το οποίο ο άνθρωπος καλύπτει και στολίζει το σώμα του. Περιλαμβάνει, δηλαδή, τα ρούχα και τα συμπληρώματά τους (αξεσουάρ), όπως είναι τα παπούτσια, οι τσάντες, τα καπέλα, τα γάντια και άλλα. Σ’ αυτήν περιλαμβάνονται, επίσης, τα κοσμήματα, το μακιγιάζ, ακόμα και το χτένισμα.

Η ενδυμασία έχει πολύ μεγάλη σημασία στη ζωή του ανθρώπου. Καταρχάς, είναι απαραίτητη για την υγεία, γιατί προστατεύει το σώμα από τις άσχημες καιρικές συνθήκες. Όμως, συνδέεται και με τον χαρακτήρα του ανθρώπου. Καθένας διαλέγειτον τρόπο με τον οποίο ντύνεται ανάλογα με την προσωπικότητά του. Ακόμη, υπάρχει αλληλεπίδραση μεταξύ ενδυμασίας και ανθρώπινης συμπεριφοράς. Γι’ αυτό, όταν κάποιος θέλει να κάνει μια σημαντική αλλαγή στη ζωή του, φροντίζει να αλλάξειτο ντύσιμό του προς το καλύτερο. Εκφράζει μ’ αυτόν τον τρόπο τη διάθεσή του για αλλαγή και βελτίωση του εαυτού του. Εξάλλου, όταν κάποιος είναι ωραία ντυμένος, νιώθει μεγαλύτερη αυτοπεποίθηση, γεγονός που αντανακλάται στη συμπεριφορά του. Τέλος, τα χρώματα που διαλέγει ο άνθρωπος για το ντύσιμό του όχι μόνο αποκαλύπτουν την προσωπικότητά του, αλλά επιδρούν και στη διάθεσή του.

Η ενδυμασία μπορεί να δηλώνειτην κοινωνική τάξη ενός ανθρώπου και τον ρόλο του μέσα σ’ αυτήν (π.χ. οι ειδικές βασιλικές ενδυμασίες), κάτι που συνέβαινε ιδιαίτερα στο παρελθόν. Επιπλέον, φανερώνει το φύλο του ανθρώπου. Για παράδειγμα, στον δυτικό πολιτισμό το φόρεμα αποτελούσε το χαρακτηριστικό γυναικείο ρούχο και τα παντελόνια το αντίστοιχο αντρικό. Η ενδυμασία μπορεί, επίσης, να δείχνει την ηλικία, όπως συνέβαινε με τα κοντά παντελόνια που παλαιότερα τα φορούσαν μόνο τα μικρά αγόρια. Σε ορισμένες περιπτώσεις τα ρούχα, ιδίως οι στολές, φανερώνουν το επάγγελμα ενός ατόμου. Άλλες φορές, η ενδυμασία δηλώνει την εθνικότητα (π.χ. οι χαρακτηριστικές εθνικές ενδυμασίες), τη θρησκεία (π.χ. το μαντήλι που καλύπτει συχνά το πρόσωπο των μουσουλμάνων γυναικών) ή την ιδεολογία του ανθρώπου (π.χ. το ντύσιμο των χίπις).

Σε γενικές γραμμές, η ενδυμασία αποτελεί ένα είδος κώδικα επικοινωνίας. Είναι μια σιωπηλή γλώσσα που φανερώνει πολλά, όχι μόνο για τα άτομα, αλλά και για το κοινωνικό σύνολο και το πολιτισμικό περιβάλλον στο οποίο αυτά ζουν.

Οικιακή Οικονομία (2012). *Η ενδυμασία και η σημασία της για τον άνθρωπο,* 90-91. Υπ. ΠΔΒΜΘ. "Διόφαντος" ΙΤΥ και Εκδ. (διασκευή).